# **ZAKON**

**O PROVOĐENJU ODLUKA KOMISIJE ZA ZAŠTITU NACIONALNIH SPOMENIKA USPOSTAVLJENE PREMA ANEKSU 8. OPĆEG OKVIRNOG SPORAZUMA ZA MIR U BOSNI I HERCEGOVINI**

(“Službene novine Federacije BiH”, br. 2/02, 8/02, 27,02, 6/04 i 51/07)

**Neslužbeni prečišćeni tekst**

1. – OPĆE ODREDBE

**Član 1.**

Ovim zakonom utvrđuju se mjere zaštite i rehabilitacije dobara koja su utvrđena kao nacionalni spomenici Bosne i Hercegovine odlukom Komisije za zaštitu nacionalnih spomenika, uspostavljene u skladu sa Aneksom 8. Općeg okvirnog sporazuma za mir u Bosni i Hercegovini (u daljem tekstu: Komisija).

Odredbe drugih zakona i propisa neće se primjenjivati ako su u suprotnosti sa ovim zakonom.

 **Član 2.**

Pojašnjenje izraza u ovom zakonu:

Nacionalni spomenik je dobro koje je Komisija proglasila nacionalnim spomenikom u skladu sa čl. V i VI Aneksa 8. Općeg okvirnog sporazuma za mir u Bosni i Hercegovini (u daljem tekstu: Aneks 8), kao i dobra upisana na priloženu Privremenu listu nacionalnih spomenika, sve dok Komisija ne donese konačnu odluku o njihovom statusu, a za što ne postoji vremensko ograničenje i bez obzira na to da li je za dotično dobro podnesen zahtjev.

Rehabilitacija nacionalnih spomenika Bosne i Hercegovine, u smislu ovog zakona je vraćanje oštećenog ili uništenog dobra u stanje u kojem je to dobro bilo prije njegovog uništenja, kao i ponovna izgradnja (obnova) nacionalnog spomenika na istom mjestu, u istom obliku, u istim dimenzijama i od istog ili istovrsnog materijala kao što je bio prije rušenja uz, u mjeri u kojoj je to moguće, korištenje iste tehnologije građenja.

1. – ZAŠTITA NACIONALNIH SPOMENIKA

**Član 3.**

Nacionalni spomenici uživaju najviši stepen pravne zaštite utvrđene posebnim zakonima u Federaciji Bosne i Hercegovine (u daljem tekstu: Federacija).

**Član 4.**

Svako, a posebno nadležna tijela Federacije, kantona i gradske i općinske službe suzdržat će se od bilo kakvih radnji koje mogu oštetiti nacionalne spomenike ili dovesti u pitanje njihovu zaštitu i rehabilitaciju.

III – ODOBRENJA ZA ZAŠTITU, KONZERVACIJU I OBNOVU NACIONALNIH SPOMENIKA

**Član 5.**

Odobrenja za zaštitu, konzervaciju, prezentaciju i rehabilitaciju nacionalnih spomenika na prostoru u granicama nacionalnog spomenika koje su utvrđene odlukom Komisije izdaje Federalno ministarstvo prostornog uređenja (u daljem tekstu: Ministarstvo), u skladu sa odredbama Zakona o prostornom planiranju i korištenju zemljišta na nivou Federacije Bosne i Hercegovine ("Služene novine Federacije BiH", broj 2/06 – u daljnjem tekstu: Zakon).

Odobrenja iz stava 1. ovog člana Ministarstvo izdaje na područjima upisanim na Privremenu listu nacionalnih spomenika, a u granicama koje kao privremene odlukom utvrdi Komisija.

Nadležna tijela za odobravanje građenja van granica nacionalnih spomenika utvrđenih odlukom Komisije, odnosno van privremenih granica iz stava 2. ovog člana, kao i provođenje mjera zaštite u zaštitnim zonama i područjima koja graniče sa nacionalnim spomenikom utvrđuju se kantonalnim zakonima.

**Član 6.**

*(Brisano)*

**Član 7.**

Za rehabilitaciju nacionalnih spomenika prije izdavanja odobrenja Ministarstvo je dužno za projekt rehabilitacije prethodno pribaviti stručno mišljenje nadležne institucije za zaštitu kulturno-historijskog naslijeđa.

Za rehabilitaciju potpuno uništenih nacionalnih spomenika za koje ne postoji dokumentacija, prije izrade projektne dokumentacije Ministarstvo je dužno prethodno pribaviti stručno mišljenje i podloge nadležne institucije za zaštitu kulturno-historijskog naslijeđa.

**Član 8.**

Pod uvjetima da su ispunjeni kriteriji 2. (2), 6. i 7. (1) ovog zakona, Ministarstvo izdaje potrebne dozvole za rehabilitaciju nacionalnih spomenika u roku od 30 dana od podnošenja zahtjeva.

**Član 9.**

U postupku izdavanja odobrenja iz člana 5. ovog zakona primjenjuju se propisi o upravnom postupku, ukoliko odredbama ovog zakona nije drugačije propisano.

Protiv rješenja Ministarstva donesenog u postupku izdavanja odobrenja iz člana 5. st. 1. i 2. ovog zakona ne može se izjaviti žalba.

Protiv rješenja iz stava 2. ovog člana može se pokrenuti upravni spor tužbom kod nadležnog suda u roku od 30 dana od dana prijema rješenja.

Rješenja donesena suprotno odredbama ovog zakona ništavna su.

IV – OBAVEZE PREMA ANEKSU 8.

**Član 10.**

Federacija je dužna osigurati pravne, naučne, tehničke, administrativne i finansijske mjere za zaštitu, konzervaciju, prezentaciju i rehabilitaciju nacionalnih spomenika.

Ministarstvo provodi mjere iz stava 1. ovog člana.

V – OBAVEZNA SARADNJA

**Član 11.**

Službenici tijela uprave i institucija Federacije, kantona, grada i općina dužni su sarađivati sa Komisijom.

Službenici tijela uprave i institucija Federacije, kantona, grada i općina dužni su sarađivati sa Ministarstvom i na zahtjev Ministarstva dostavljati mu svu relevantnu dokumentaciju vezanu za nacionalne spomenike.

**Član 12.**

Kantonalna tijela uprave i gradske i općinske službe dužne su u roku od 15 dana od dana stupanja na snagu ovog zakona Ministarstvu dostaviti sve zahtjeve sa pripadajućom dokumentacijom koji su u postupku, a odnose se na odobrenje iz člana 5. ovog zakona.

VI – NADZOR

**Član 13.**

Nadzor nad provođenjem ovog zakona i propisa donesenih na osnovi ovog zakona obavlja nadležna uprava za inspekcijske poslove.

**Član 14.**

Inspekcijski nadzor nad odredbama ovog zakona vodi se po odredbama o inspekcijskom nadzoru utvrđenim Zakonom.

VII – PRIJELAZNE I ZAVRŠNE ODREDBE

**Član 15.**

Ako je upravni postupak za izdavanje odobrenja za rehabilitaciju pokrenut pred nadležnim tijelom do dana stupanja na snagu ovog zakona, a do tog dana nije doneseno prvostepeno rješenje, ili je rješenje prije toga bilo poništeno i vraćeno prvostepenom tijelu na ponovni postupak, postupak će se nastaviti po odredbama ovog zakona.

To ni u kom slučaju ne usporava izdavanje dozvole za rehabilitaciju niti neku mjeru koja se poduzima u skladu sa tom dozvolom, ni neku drugu radnju koja se poduzima u skladu sa ovim zakonom ili Aneksom 8.

**Član 16.**

Sadržaj dokumenata prostornog uređenja suprotan odredbama ovog zakona neće se primjenjivati na zaštićeni prostor nacionalnih spomenika.

**Član 17.**

Sva nadležna tijela i pojedinci koji postupaju po ovlaštenju nadležnih tijela dužni su zaštititi dobra za koja je podnesena molba Komisiji da se proglase za nacionalne spomenike u periodu od godinu dana od dana podnošenja molbe Komisiji ili do donošenja konačne odluke Komisije u skladu sa Aneksom 8. od poduzimanja mjera koje mogu oštetiti ta dobra.

**Član 18.**

Ovaj zakon stupa na snagu narednog dana od dana objavljivanja u “Službenim novinama Federacije BiH“